اوکراینا 2022-جی ایلده دونیانین اوچونجو ان بؤیوک سلاح وارداتچیسی اولدو.
استکهلم  اولوسلار آراسی باریش آراشدیرما‌لاری اینستیتوتونون (SIPRI) قلوبال سلاح ترانسفرلرینه دایر راپورونا گؤره، 24 فوریه 2022-جی ایلده باشلایان روسیا-اوکراینا محاربه‌سی امریکا و آوروپا‌دان کیئوه اهمیت‌لی حربی یاردیم آخی‌نینا سبب اولوب.
بو، اوکراینانی 2022-جی ایلده دونیانین اوچونجو ان بؤیوک سلاح وارداتچیسی ائدیب.
قئید ائدک کی، اوکراینا 1991-جی ایلده شوروی-نین داغیلماسی زامانی موستقیل‌لیگینی الده ائدیب و 2021-جی ایلین سونونا قدر بیر چوخ اساس سلاح‌لاری وارد ائدیب. لاکین 2022-جی ایل فوریه‌نین 24-ده روسیانین اوکراینایا قارشی باشلاتدیغی محاربه بو وضعیتی خیلی دییشیب.
استکهلم  اولوسلار آراسی باریش آراشدیرما‌لاری اینستیتوتو سلاح ترانسفرلری پروقرامی‌نین باش علمی ایشچی‌سی پیتر ویزمن قئید ائدیب کی، کئچن ایل قلوبال سلاح ترانسفرینده آزالما موشاهیده ائدیلسه ده، روسیا اوکراینانی ایشغال ائتدیک‌دن سونرا آوروپا اؤلکه‌لری داها چوخ و داها سرعت‌لی سلاح وارد ائتمک ایسته‌ییب‌لر.
استکهلم  اولوسلار آراسی باریش آراشدیرما‌لاری اینستیتوتو سلاح صادراتیندا اوزون مدت‌دیر امریکا و روسیانین اوستونلوک تشکیل ائتدیگینی و بو ایکی اؤلکه‌نین سون اوچ اون ایللیگین ان بؤیوک ایکی سلاح صادراتچیسی اولدوغونو آچیقلاییب.
استکهلم  اولوسلار آراسی باریش آراشدیرما‌لاری اینستیتوتوتونون معلومات‌لاری گؤستریر کی، امریکا-نین سلاح صادراتی 2013-2017 و 2018-2022-جی ایللر آراسیندا 14 فایز آرتیب و واشینگتون 2018-2022-جی ایللرده قلوبال سلاح صادراتی‌نین 40 فایزینی تشکیل ائدیب.بو ایکی دؤور آراسیندا روسیانین سلاح صادراتی 31 فایز آزالدیغی حالدا، دونیا سلاح صادراتینداکی پایی 22 فایزدن 16 فایزه دوشوب.
فرانسانین پایی ایسه 7،1 فایزدن 11 فایزه یوکسلیب.
